Amapholisa Abopha Abantu Abayisikhombisa koBulawayo
Inhlanganiso yamagqwetha eyeZimbabwe Lawyers for Human Rights ithi ababotshiweyo bagoqela intathelizindaba ezimele yodwa uMnu. Clement Ndlovu labasakhulayo abakunhlanganiso yabatsha eye Bulawayo Youth Arise.
WASHINGTON DC — Amapholisa asebophe abantu abayisikhombisa koBulawayo akade befuna ukutshengisela ezitaladini bekhonona ngokwehluleka kukaMongameli Robert Mugabe ukuthi avuselele umnotho welizwe obhidlikayo. Owenhlanganiso yeAbammeli Human Rights Lawyers, uMnumzana Tineyi Mukwewa, utshele iStudio 7 ukuthi ababotshiweyo nguMnu. Chrispen Tabvura labanye abasakhulayo abagoqela umkhokheli weBulawayo Youth Arise uAlfred Dzirutwe labanye bakhe ababalisa uLwandlelubanzi Ndebele, Plaxedis Denge, Hampton Maphosa, Lenny Kuzwarira loMthokozisi Ncube. UDzirutwe ubikwa etshaywe walimala kakubi ekhanda kuthi lomunye umama othengisa impahla yakhe esangweni leCity Hall laye utshaywe kabuhlungu. Intathelizindaba uTabvura ubotshelwe ukuthatha izithombe njalo amapholisa yiwo achithize akade befuna ukutshengisela bengonanga laloba babeyazisile amapholisa ukuba bazatshengisela. Abantu abakhulume leStudio 7 bathe ngeke bavala uBulawayo njengoba amafekithali amanengi avalwa kudala. UMnumzana George Ncube, umtshayeli wezimotha ezithwala abantu, oqalise ukwenza umsebenzi wakhe ngovivi uthe kakaboni abantu betshengisela njalo lamapholisa ama emigwaqweni abakho nomanje behamba hamba emalokitshini anjenge Nkulumane, Tshabalala leSizinda kanye laphakathi kwedolobho lakoBulawayo. UNcube uthe nomanje kade befuna ukutshengisela sebabona ukuba kufana lokuthela amanzi emhlane wedada. UNkosikazi Nomathemba Sibanda, othengisa impahla etshiyeneyo Egodini, uthe akazange abone muntu otshengiselayo njalo akaboni kusiza ukutshengisela ngoba uziqhatshile lebhizimusi iphansi kulezi insuku. Nomanje uBulawayo engatshengiselanga, amapholisa ahlomileyo abonakale kusukisela izolo ezulazula emalokitshini ledolobheni. Sokuyizinyanga ezingaba ngezintathu kulokutshengisela kwabantu endaweni ezehlukeneyo zelizwe bekhonona ngesimo esingasihle esiselizweni kwezenotho lakwezombusazwe abanye besithi uMongameli Robert Mugabe lohulumende wakhe kabehle esikhundleni ngoba sebehlulekile ukubusa ilizwe.